บล.ฟินันเซีย ไซรัส จัดกิจกรรมเฉลิมพระเกียรติ
บล.ฟินันเซีย ไซรัส จัดกิจกรรม "โครงการปล่อยเต่าปลูกดาวเรืองเฉลิมพระเกียรติ" จ.ระยอง
28 ส.ค. 2560

เมื่อวันเสาร์ที่ 19 สิงหาคม ที่ผ่านมา นายช่วงชัย นะวงศ์ ประธานเจ้าหน้าที่บริหาร บริษัทหลักทรัพย์ ฟินันเซีย ไซรัส จำกัด (มหาชน) ร่วมด้วย นายสุรศักดิ์ เจริญศิริโชติ ผู้ว่าราชการจังหวัดระยอง พร้อมด้วยรองศาสตราจารย์ สัตวแพทย์หญิง ดร.นันทริกา ชันซื่อ ผู้อำนวยการศูนย์วิจัยโรคสัตว์น้ำจุฬาลงกรณ์มหาวิทยาลัย และนายจิระศักดิ์ พุ่มเงิน ประธานชมรมรักษ์เต่า
ร่วมเป็นประธานในพิธีเปิด “โครงการปล่อยเต่าปลูกดาวเรืองเฉลิมพระเกียรติ” โดยพนักงานได้ร่วมปล่อยเต่า จำนวนกว่า 200 ตัว ที่ได้รับการรักษาและพักฟื้นจนแข็งแรงจากแหล่งเดิมที่แออัดใน กทม. คืนสู่แหล่งน้ำธรรมชาติ ณ ศูนย์วิจัยและพัฒนาประมงน้ำจืด อ่างเก็บน้ำดอกกราย ต.แม่น้ำคู้ อ.ปลวกแดง จ.ระยอง
เพื่อให้ทุกส่วนได้ตระหนักและให้ความสำคัญในการอนุรักษ์ทรัพยากรสัตว์น้ำและสร้างสมดุลทางธรรมชาติ  และในวันเดียวกัน เหล่าพนักงานของบริษัทหลักทรัพย์ ฟินันเซีย ไซรัส จำกัด (มหาชน) ร่วมด้วยกองทัพเรือภาคที่ 1 มหาวิทยาลัยเทคโนโลยีพระจอมเกล้าพระนครเหนือ วิทยาเขตระยอง วิทยาลัยเทคนิคบ้านค่าย โรงเรียนนิคมวิทยา
รวมทั้ง บริษัทเอสซีจี เคมิคอลส์ จำกัด (มหาชน) และจิตอาสาจำนวนมากกว่า 1,000 คนร่วมปลูกดอกดาวเรือง จนเต็มพื้นที่ 15 ไร่ จำนวน 120,000 ต้น ณ สำนักงานเทศบาลตำบลมาบข่า อ.นิคมพัฒนา จ.ระยอง
เพื่อใช้ประดับสถานที่ต่างๆ ในช่วงพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช โดยจะบานสะพรั่งตั้งแต่วันที่ 20 ตุลาคม 2560 เป็นต้นไป เพื่อเป็นการแสดงความจงรักภักดี และรำลึกในพระมหากรุณาธิคุณอย่างหาที่สุดมิได้